钦定古今图书集成/明伦汇编/官常典/第642卷 > 郭彦仁
## 钦定古今图书集成/明伦汇编/官常典/第642卷 > 郭彦仁

按《无为州志》：彦仁，字子仁，少读书，有勇略，长于吏事。
归附太祖，以忠谨被知遇。李文忠兵取浙西，命彦仁
往为参谋，多所裨益。岁戊戌，文忠以克严州功，升帐
前左副都指挥，守严州，命彦仁充本司督事。时胡大
海亦以平严州陞院判，文忠与之有隙，上批示彦仁，
使之和解，有曰：“今将士英勇，实赖贤豪佐佑，使我所
图之易成。”彦仁恳道上意，将领和惬，所向成功。文忠
待彦仁之礼甚隆，凡攻守机略，悉与裁画。壬戌二月，
金华苗将蒋英等作乱，杀守城参政胡大海，即遣彦
仁率兵讨之。彦仁兼程而进，至兰谿，英等惧，夜半遁
去。彦仁遂入金华，抚安其民。时处州苗将李祐之等，
亦杀守将耿再成，文忠复调彦仁领兵屯缙云，以遏
其侵轶。后援新城，取杭州，平浙西，皆与有劳绩。授严
州府知府。